GiliGold/VAD_KnessetCorpus huggingface dataset:
אהרן פרנקו: אני בא מהמשטרה ואני רואה את סגירת המעגל הזאת כי במשטרה התפיסה היא להכניס כמה שיותר לכלא, להתמודד עם הפשיעה, למגר את הפשיעה ברחוב ובשירות בתי הסוהר אתה צריך גם להעסיק את האנשים אבל גם עם ראייה עתידית ועם חזון.
אהרן פרנקו: אתה צריך להוציא אותם החוצה ושלא יחזרו אליך, אבל לצערנו הרצידיביסטים מגיעים גם שש, שבע ושמונה פעמים והם חוזרים בחזרה לכלא.
אהרן פרנקו: אחד המדדים שלנו הוא לצמצם את החזרה.
אהרן פרנקו: כאן הולך להיות תהליך ברמה הלאומית של רשות שיקום האסיר שאמורה לעבור בימים אלה למשרד הרווחה.
משה גפני: היה על זה דיון בוועדת הפנים.
אהרן פרנקו: כן, זה גוף שעדיין היום לא מסוגל לתת מענה.
משה גפני: הייתה ועדה משותפת שלנו ושל ועדת הפנים ושם קיימנו את הדיון בנושא הזה.
אהרן פרנקו: היום יש מערך תעסוקה גדול מאוד בתוך שירות בתי הסוהר כדי להכניס את האנשים לעבודה, לקימה ויציאה לתעסוקה עם רווח סמלי.
אהרן פרנקו: זה מערך חינוך רחב מאוד.
אהרן פרנקו: סדנאות שמטפלות באסירים ייחודיים כמו אגפים שנועדו לאסירים ששפוטים על אלימות במשפחה, אסירים על עבירות מין ואסירים בתחומי סמים כאשר נעשים תהליכים של גמילה.
אהרן פרנקו: הכול במטרה שאותו אסיר, כשהוא יצא לחברה, יצא מתוקן וכך גם נקרא המהלך הזה שנקרא מבחינתנו תקון.
אהרן פרנקו: בראייה הכללית, האתגר שלנו הוא לשפר משמעותית.
משה גפני: תכף נגיע לעניין הזה.
משה גפני: הייתה רפורמה.
משה גפני: חברי הכנסת שנמצאים כאן מלווים את שירות בתי הסוהר גם בגלגולים הקודמים עם הנציבים הקודמים.
משה גפני: הייתה רפורמה במבנה המחוזות של שירות בתי הסוהר.
משה גפני: איפה זה היום?
משה גפני: קח בחשבון שיושבים כאן חברי ועדה שמכירים.
משה גפני: בעבר גם היינו בשירות בתי הסוהר ואנחנו מבקרים ומכירים כבר כמה נציבי שירות בתי סוהר.
משה גפני: נעשו רפורמות ואני שואל איפה זה עומד עכשיו.
משה גפני: זאת אומרת, איך המבנה?
אהרן פרנקו: הרפורמה הסתיימה.
משה גפני: מה יש לנו עכשיו?
אהרן פרנקו: הוקמו שלושה מחוזות.
אהרן פרנקו: המדינה חולקה לשלושה מחוזות - דרום, צפון ומרכז – כאשר בכל מחוז יש מספר גושים של בתי כלא.
אהרן פרנקו: בעבר הגושים היו הגוף הבכיר והיום אלה הם המחוזות.
אהרן פרנקו: בנוסף הוקמו אגפים שנותנים דגש לטיפול באסיר כמו אגף האסיר שהוא אגף שהוא הליבה של כל הסוגיה של כליאה בשירות בתי הסוהר לצד אגף המטה שמרכז את הנושאים של הטכנולוגיה, סוגיית הבינוי בשירות בתי הסוהר ובשנים האחרונות הנושא הזה קודם על ידי בניית מתקני כליאה חדשים.
אהרן פרנקו: סגירת מתקני כליאה לא ראויים.
אהרן פרנקו: היום אנחנו בתהליך של שיפור אגפים וכל הזמן בתהליך של שיפור אגפים כדי לשפר את תנאי האסירים.
אהרן פרנקו: בנוסף, פעולות שציינתי קודם שנעשות בנושא הטיפול באסיר בהיותו בתוך הכלא.
אהרן פרנקו: איך הדברים האלה מתורגמים גם לתקציבים, מתי יציג את הדברים גם מבחינת המענה לאיומים אתם אנחנו מתמודדים והתהליכים.
מתי שולץ: בוקר טוב ותודה רבה.
מתי שולץ: אני אנסה להציג באמת בקצרה את הנקודות שאת חלקן הזכיר הנציב ועל חלקן דיבר השר בישיבה הקודמת.
מתי שולץ: שירות בתי הסוהר עבר איזה מהפך גדול בארבע השנים האחרונות.
מתי שולץ: אנחנו איחדנו תחת כנפינו את כל מערך הכליאה שהיה מפוזר במדינת ישראל בסדרה של גופים.
מתי שולץ: למה עשינו את זה, למה זה בא, מה התובנה שעמדה מאחורי זה.
מתי שולץ: הדבר הראשון שעלה הוא שנושא של כליאה הוא מקצוע.
מתי שולץ: זה מקצוע.
מתי שולץ: מה שנקרא פרופסיה.
משה גפני: נדמה לי שזה התחיל בעקבות בריחה של אסירים.
אהרן פרנקו: כן.
אהרן פרנקו: זה התחיל עם בני סלע.
מתי שולץ: אבל שאלו למה זה קורה.
משה גפני: אגב, אני חושב שזה נכון אבל זה התחיל עם בריחת אסירים.
מתי שולץ: אנחנו נדבר גם על בתי הסוהר הביטחוניים ולא רק על בתי הסוהר של המשטרה שהיו בסיפור.
מתי שולץ: אז הבינו שזה מקצוע ואם זה מקצוע אתה מקים גוף שמייצר את המקצוע, מלמד את המקצוע, מכשיר את האנשים, שזה הייעוד שלו וזה התפקיד שלו.
מתי שולץ: כאשר מספר האסירים היה קטן, אז יכול להיות שזה הסתדר וזה לא היה פחות חשוב, אבל כשהבינו שהמספרים הופכים להיות מספרים מאוד מאוד גדולים, הבינו שזה מקצוע.
מתי שולץ: שירות בתי הסוהר לא התלהב, היה לו מאוד נוח ככה, ואמרו לי שאין בעיה, הוא מקצועי, לו יש בתי ספר להכשרת המקצוע, קח הכול על אחריותך.
מתי שולץ: באמת בתקופה מאוד קשה בדרך אינטנסיבית לקחנו תחת כנפינו את מערך הכליאה הגדול של צה"ל שהחזיק מעל 6,000 אסירים ביטחוניים, לקחנו את מערך הכליאה של המשטרה שהחזיק מעל 2,000 עצורים והפכנו לגוף הכליאה היחידי במדינת ישראל.
מתי שולץ: לכן היום אנחנו גם הגוף שמייצר את התורה של הכליאה.
מתי שולץ: כמובן שהדבר הזה מטיל עלינו אחריות.
מתי שולץ: כפי שאמר הנציב, בכל אירוע שמתרחש היום במדינה, ברור ששירות בתי הסוהר חייב להיות בו.
מתי שולץ: כלומר, כשבאים ואומרים שיש בעיה, צפויים להיות מעצרים, אומרים לשירות בתי הסוהר לעזוב את הכול ולבוא.
מתי שולץ: יודע הנציב ואומר את זה כל הזמן שזה הופך להיות חיים קשים.
מתי שולץ: המשטרה עושה מבצע, הצבא עושה מבצע, קורה משהו, אומרים שנשים את האנשים שלנו בקו הראשון.
מתי שולץ: אותם לוחמי נחשון כבר לא מחכים באיזשהו מקום אלא הם יושבים במקום שזה קורה.
מתי שולץ: הם היו בשדה התעופה, בתוך שדה התעופה ולא חיכו בחוץ.
מתי שולץ: הם היו במקום שהדברים קרו.
מתי שולץ: זה מטיל עלינו אחריות רבה.
מתי שולץ: השר הגדיר מה הוא מצפה מאתנו, מאתנו ומהמשטרה, וזה שהדבר שנקרא תחושת הביטחון של האזרחים תשתפר.
מתי שולץ: האזרח ידע שהוא יכול לצאת בערב החוצה ולא יקרה לו כלום.
מתי שולץ: הדבר הזה מטיל עלינו אחריות ואנחנו מנסים לעשות אותה הכי טוב שאפשר.
מתי שולץ: שירות בתי הסוהר עושה את הדברים.
מתי שולץ: לצערנו הרב חלק לא קטן של המתקנים שלנו הם מתקנים ישנים מאוד שחלקם נבנה בתקופת המנדט הבריטי כתחנות משטרה.
מתי שולץ: אני מדבר על שנות ה-20 וה-30 של המאה הקודמת.
מתי שולץ: אמרתי הבוקר לנציב שאנחנו רוצים לעשות את המשימה היפה הזאת שנקראת שיקום.
מתי שולץ: לקחת בן אדם, להסתכל עליו כבן אדם ונכון שיש מאחוריו מה שאנחנו אומרים קופת שרצים – ואני אומר את זה כאחד שכבר נמצא הרבה שנים בשירות בתי הסוהר – אבל אנחנו לא מסתכלים על הקופה הזאת.
מתי שולץ: אנחנו מוחקים אותה.
מתי שולץ: אנחנו לא שוכחים אותה.
משה גפני: כמה זמן אתה בשירות בתי הסוהר?
מתי שולץ: משנת 1987, 24 שנים.
משה גפני: יותר זמן מאשר אני בכנסת.
מתי שולץ: אנחנו לא שוכחים את אותה קופה.
מתי שולץ: אני אומר באופן אישי שיצא לי לא פעם לדבר עם אסירים ולפעמים יש לך תפקיד לעשות משהו לטובתו.
מתי שולץ: אתה יושב אתו ואתה אומר שאתה רוצה לעזור לו ואתה אומר לעצמך שכדי לעזור לו, אתה צריך לשכוח לשנייה את מה שהוא עשה.
מתי שולץ: אם אתה רוצה לעזור לו, אם כל פעם תגיד שהוא אנס, לא תוכל לעזור לו.
מתי שולץ: לכן אתה שם את זה בצד.
משה גפני: ההתלבטות שלכם בעניין הזה, אני מכיר אותה, היא התלבטות מאוד מאוד קשה.
משה גפני: מצד אחד התפקיד שלכם, הגדרת את זה נכון, אתה כשוטר – אתה בא מהמשטרה - רוצה להכניס אותו לבית הסוהר ואתה כסוהר רוצה שהוא יצא וישתקם.
מתי שולץ: זאת משימה שאנחנו מלמדים את הסוהרים למרות שהיא מאוד קשה.
מתי שולץ: אנחנו אומרים לו: תשמע, טפל בו כאילו הוא לא עשה כלום.
מתי שולץ: סיפרתי על המתקנים הישנים שלנו.
מתי שולץ: אנחנו עושים כל הזמן עבודה.
משה גפני: יש לכם פרויקט שאנחנו יכולים לדעת על כל הנושא הזה של השיפוצים ומה העלות?
משה גפני: מפעם לפעם מגיעות פניות ואנחנו רוצים לדעת על מה אנחנו מדברים ומה סדר הגודל.
מתי שולץ: אני אתן כאן כמה דוגמאות.
מתי שולץ: בעבודה רצינית מאוד בארבע השנים האחרונות שאנחנו עושים, לקחנו את אותם מתקנים כאשר את חלקם לא הייתה ברירה, היינו חייבים, סגרנו.
מתי שולץ: היו מתקנים שאי אפשר היה לגשת אליהם.
מתי שולץ: בכל המתקנים האחרים אנחנו נכנסים לשיפוץ אינטנסיבי.
מתי שולץ: בארבע השנים האחרונות אנחנו השקענו כ-100 מיליון שקלים כדי לשפץ כ-2,200 תאים.
מתי שולץ: אני אתן כדוגמה דבר שהוא באמת איום ונורא ואני בתור איש שירות בתי הסוהר מתבייש שאני אומר אותו אבל אני שם אותו על השולחן.
מתי שולץ: בחלק לא קטן מהתאים שלנו המקלחת נמצאת מעל האסלה.
מתי שולץ: יש לנו מה שמוכר אסלה מזרחית, האסלה הפתוחה ומעל זה יש ברז והאסיר צריך להתקלח באותו מקום.
מתי שולץ: אני אומר לך שגם אנחנו לא שמחים עם זה.
מתי שולץ: עשינו עבודה, הפרדנו את המקומות האלה של 1,200 מיטות וביטלנו את הדבר הזה.
מתי שולץ: יש לנו עוד אלפיים מיטות כאלה שעדיין זה קיים אבל בצורה מסודרת כל שנה אנחנו נכנסים ומטפלים בין ארבעה לחמישה או לשישה אגפים כאלה שזה סדר גודל של כמעט 400 עד 700 מיטות.
יעקב גנות: רציתי להישאר כאן אבל אני חייב ללכת.
יעקב גנות: אני רוצה להראות לך את תלוש המשכורת.
יעקב גנות: אין כאן עכשיו עיתונאים.
משה גפני: יעקב, תודה.
מתי שולץ: אנחנו מקבלים סיוע רב ותמיכה מהמנכ"ל.
משה גפני: המנכ"ל, הוא אומר שמקבלים הרבה סיור ותמיכה מהמנכ"ל.
יעקב גנות: אחרי שאני אצא, הוא יגיד אחרת.
מתי שולץ: גם השר שלא נמצא כאן, אני חושב שבקטע הזה הוא שם לעצמו את הדברים האלה כיעד והוא קבע אותם בתוכניות.
מתי שולץ: עוד קצת נתונים על שירות בתי הסוהר.
משה גפני: מה התוכניות שלכם מבחינה תקציבית לעתיד?
משה גפני: אמרת שבארבע שנים הושקעו כ-100 מיליון שקלים בשיפוצים ובבינוי ובכל מה שנלווה לעניין.
משה גפני: אנחנו מכירים גם את התאים הבעייתיים האלה.
משה גפני: צריך לזכור שחביב אדם שנברא בצלם.
משה גפני: גם אדם שעבר עבירות ופגע בחברה וצריך להיות בכלא, אסור לאבד את צלם האנוש כי בסופו של דבר היעד של כולנו הוא שהוא ישתקם ויחזור לחברה.
משה גפני: מה התוכניות שלכם תקציבית לעתיד לגבי השיפוצים?
מתי שולץ: אנחנו רוצים להמשיך את תוכנית השיפוצים.
מתי שולץ: כרגע סיכמנו על תוכנית בה נשקיע עשרה מיליון שקלים כל שנה בשיפוץ של אגפים, של אותם אגפים ישנים, והתוכנית מתגלגלת לשלוש שנים.
משה גפני: שלושים מיליון שקלים.
מתי שולץ: שלושים מיליון שקלים בשיפוץ אגפים.
מתי שולץ: במקביל אנחנו עושים עוד כמה תוכניות ופתרון בעיות שעלו אצלנו.
מתי שולץ: הייתה עבודה שבדקה סוגיה – שוב, היא לא הייתה על שולחננו ועלתה – של תשתית כיבוי האש באותם מתקנים.
מתי שולץ: המתקנים הם ישנים וקיימת סכנה.
אהרן פרנקו: בגלל האיום שאסירים שורפים מזרונים.
מתי שולץ: כרגע אנחנו הולכים להשקיע בשנה הראשונה שמונה מיליון שקלים ואחרי כן נכפיל את הסכום ונגיע ל-16 מיליון שקלים כל שנה לטיפול בתשתית.
משה גפני: חבל להיכנס לפרטים המדויקים.
משה גפני: אני מבקש לדעת על איזה סדרי גודל אתם מדברים בארבע השנים הקרובות שהיא תוכנית כוללת, שהיא כוללת שינויים במערך של כיבוי האש, של מה שקורה במתקנים וכולי.
משה גפני: על איזה סדרי גודל אתם מדברים?
משה גפני: יש לכם איזו תוכנית שאתם יכולים להצביע עליה או שעדיין אין לכם ואתם רוצים לעשות?
משה גפני: אנחנו צריכים לדעת כוועדת כספים לאיזה סדרי גודל אנחנו הולכים בשנים הקרובות.
משה גפני: יש תוכנית לעשות דברים מסוימים?
משה גפני: אתה לא חייב לענות באופן מיידי.
משה גפני: יכול להיות שאתם צריכים לעשות עבודת מטה אצלכם, לומר שזה היעד אבל עדיין לא ניהלתם אפילו משא ומתן עם האוצר או שעדיין לא התקדמתם בדיונים עם אגף התקציבים.
משה גפני: שנדע על איזה סדרי גודל אתם מדברים בשנים הקרובות.
מתי שולץ: אנחנו מתכננים או מייעדים להקצות בסביבות בין שמונים לתשעים מיליון שקלים כל שנה לסוגיה כוללת של טיפול בתשתית הכליאה של מדינת ישראל ואנחנו עושים את זה בשני נתיבים מרכזיים.
משה גפני: עד עכשיו שמעתי על 18 מיליון שקלים.
משה גפני: 10 מיליון שיפוצים כל שנה, שמונה מיליון לנושא של מערך כיבוי האש.
מתי שולץ: כן.
משה גפני: איך הגעת לשמונים מיליון שקלים?
מתי שולץ: עוד סדר גודל של שבעה עד שמונה מיליון שקלים אנחנו משקיעים במשימה שהפכה להיות משהו בולט, ההתמודדות של שירות בתי הסוהר עם בעיית האובדנות, אותה תופעה שמאוד מאוד הציקה לנו.
מתי שולץ: אנחנו בונים תאים שאנחנו מקווים מאוד שהתשתיות שאנחנו בונים שם יצמצמו את האפשרות של האסירים להתאבד.
מתי שולץ: סדר גודל שישלים את המספר הזה –הגענו ל-25 – עוד 15 מיליון, אנחנו מטפלים בכל המערכות שמסביב, שזה טיפול במטבחים, בתשתיות הביוב והמים של המתקנים.
מתי שולץ: אלה ארבעים מיליון שקלים שאנחנו נותנים לכל הסוגיה הזאת.
מתי שולץ: עוד סדר גודל של בין ארבעים לחמישים מיליון שקלים.
מתי שולץ: אנחנו רוצים לעשות תוכניות בהן אנחנו נבנה מתקנים חדשים.
מתי שולץ: זאת אומרת, הרעיון הוא לסגור מתקנים ישנים.
מתי שולץ: יש לנו תוכנית למשל במתקן המרכזי שלנו ברמלה, בכלא אילון, להרוס אותו ולבנות במקומו מתקן.
מתי שולץ: לצורך כך אנחנו צריכים סכום גדול.
מתי שולץ: כרגע ייעדו כארבעים מיליון שקלים.
מתי שולץ: כרגע אנחנו במשא ומתן עם האוצר כדי שהוא יעזור לנו להרים את התוכנית.
מתי שולץ: התוכנית מדברת על כ-2,400 מיטות בפרויקט שיעלה כ-800 מיליון שקלים והוא באמת יעשה טיפול שורש בסוגיה.
משה גפני: מגלי, אתה רוצה להתייחס?
מגלי והבה: אני מציע שנעשה ביקור כוועדת הכספים.
משה גפני: עשינו פעם.
מגלי והבה: נבוא ונראה.
מגלי והבה: אתה מעלה נקודות מאוד חשובות כך שלפחות נתרשם במו עינינו.
משה גפני: מה שאני מבקש ואני חושב שאתם צריכים לעשות, אבל זה לא צריך להיות מחר אלא בעתיד הקרוב.
משה גפני: אנחנו נדרשים לאשר – אמרתי זאת קודם – כל מיני העברות שבאופן נקודתי אנחנו מתארים לעצמנו שיש בזה צורך חיוני.
משה גפני: אנחנו גם שואלים לפרטים בשעת מעשה.
משה גפני: זה לא תהליך נכון.
משה גפני: התהליך הנכון מבחינת
משה גפני: כם, אנחנו מוכנים להיות קטליזאטור בעניין הזה, לעשות תוכנית, לקיים ישיבה אצל הנציב, ישיבה פנימית שלכם כי אתם מכירים את הצרכים יותר טוב מכל גורם אחר, לדעת מה הצרכים שלכם, מה אתם חושבים לטווח הארוך, סדר גודל של ארבע שנים, ולדעת על איזה סדרי גודל מדובר.
משה גפני: להגיד לנו בקווים הרעיוניים, לנהל משא ומתן עם האוצר כי הרי זה לא שאתם מחליטים והכסף עובר.
משה גפני: כשמגיעה העברה שהיא חלק מתוכנית כזאת כוללת, היא מקלה עלינו והיא גם מקלה עליכם כי לא מתחילים להיכנס לכל מיני פרטים שברגע שהם חלק מתוכנית כוללת, תמונת המצב שונה.
משה גפני: השיקום התורני הוא שיקום מאוד חשוב.
משה גפני: אני רוצה לדעת אם אתה יכול, אדוני הנציב, לומר משהו בנושא.
משה גפני: למעשה בנושא של הרבנות של שירות בתי הסוהר שהיום היא גורם מאוד מרכזי, נדמה לי שבכל מתקן כליאה יש רב אחד בשעה שקציני חינוך יש הרבה יותר.
משה גפני: למעשה הרב עושה עבודה מקבילה לקצין החינוך ובמקרים רבים אפילו יותר ממנו.
משה גפני: אני חייב לציין שהוגדלו התקנים בתקופת הנציב הקודם.
משה גפני: איך אתה מתייחס לעניין הזה?
משה גפני: לצערי יש הרבה אנשים שומרי מצוות שנמצאים בבתי הסוהר.
אהרן פרנקו: יש גם חילוניים שבבית הסוהר מתחילים לשמור.
משה גפני: תכף אני אגיע לחלק הזה.
משה גפני: קודם כל, יש שומרי מצוות.
משה גפני: יש תמונת מצב שהיא מבחינת מאוד עגומה אבל זאת תמונת המצב.
משה גפני: אגב, יש עבירות שאנשים דתיים ממש לא נכלאים בגינן.
משה גפני: אני לא רוצה להיכנס לפרטים אבל יש שני סוגי עבירות.
משה גפני: בכל אופן, יש שומרי מצוות בבתי הכלא והם כמובן דורשים טיפול מיוחד מכיוון שאמרנו קודם, וזאת גם המדיניות שלכם, לא רוצים שיאבדו את צלם האנוש אלא שהאדם יוכל להמשיך את חייו ויוכל לצאת ולהשתקם.
משה גפני: התופעה היותר מעניינת היא התופעה שחלק מהאנשים שנכלאים שהם נכנסו כאנשים שאינם שומרי מצוות, בבתי הכלא הם מתחילים לשמור מצוות כאשר במקרים מסוימים זה באמת עוזר להם להשתקם.
משה גפני: את זה אמרו לי נציבי שירות בתי הסוהר לדורותיהם.
משה גפני: דיברתי גם עם קצינים בשירות בתי הסוהר.
משה גפני: מה המדיניות שלך בעניין הזה?
אהרן פרנקו: המדיניות שלי, גם המדיניות שהייתה נהוגה.
אהרן פרנקו: נחשפתי למערך של רבנות בשירות בתי הסוהר וזה מערך מפואר מאוד בראשו עומד הרב ויזנר.
משה גפני: הוא רב יוצא מהכלל.
אהרן פרנקו: אני יודע.
אהרן פרנקו: אני לא עומד בקצב שלו, של הרעיונות והדרישות.
משה גפני: הרבנות של שירות בתי הסוהר הייתה רבנות, מבחינת המעמד שלה, ואם הייתי משווה אותה לרבנות הצבאית ולרבנות המשטרתית, הרבנות של שירות בתי הסוהר הייתה ברמה הנמוכה.
משה גפני: אני לא מדבר על רמת האנשים.
משה גפני: בתקופה של הרב ויזנר, הרבנות של שירות בתי הסוהר קפצה מדרגה אמיתית.
אהרן פרנקו: את זה רציתי לומר.
משה גפני: אם אני משווה אותה היום עם הרבנות המשטרתית, אני כבר לא אומר שהרבנות המשטרתית היא מעליה.
משה גפני: אני לא רוצה להסתבך עם הרבנים במשטרה, אבל אם הם לא היו שומעים אותי, הייתי אומר שהרבנות של שירות בתי הסוהר גבוהה יותר.
אהרן פרנקו: אני יכול לומר לך.
משה גפני: אני לא הולך לקבל עכשיו טלפונים מהרבנים במשטרה.
אהרן פרנקו: אני אומר שהרבנות בשירות בתי הסוהר היא רבנות איכותית מאוד.
אהרן פרנקו: רבנות שעושה ואני כל יום נחשף לעשייה שלה.
אהרן פרנקו: יש היום בשירות בתי הסוהר אגפים ייחודיים תורניים, יש אגפים של אנשים שמתחילים בתהליך כי גם הארגון צריך לבחון – והרבנות בוחנת זאת – שאכן הוא נמצא בתהליך ולא רק כדי לשפר את תנאיו.
אהרן פרנקו: יש למעלה מארבעים מדרשות שפועלות בתוך שירות בתי הסוהר עם למעלה מ-200 רבנים מתנדבים שמגיעים ומעבירים שיעורים ומדי פעם אני נדרש לאשר רבנים נוספים כדי שיוכלו להגיע ולהעביר שיעורים.
אהרן פרנקו: הנושא הזה הוא נושא, כמי שמגיע והתמודד מול האוכלוסייה גם בירושלים וכאיש מסורת, יש לי כוונה להמשיך ולהרחיב את הנושא הזה גם מול הרב ויזנר שיש לו תוכניות ואותן הוא אמור להציג בתקופה הקרובה.
אהרן פרנקו: אנחנו נקדם את המהלך הזה כי אנחנו רואים את הביקוש.
אהרן פרנקו: זה אומר להכשיר את האגפים בהתאמה.
אהרן פרנקו: לגבי הפריסה מבחינת כוח אדם, כרגע בכל המתקנים קיימת.
אהרן פרנקו: צריך לבדוק את זה באותם מתקנים שיש לנו את האגפים.
משה גפני: יש מחסור בתקנים.
אהרן פרנקו: כמו בכל התחומים, גם כאן, אבל כאן יש הרבה אנשים שמתדפקים על הדלתות כדי להצטרף למערך הרבנות.
אהרן פרנקו: משהו כללי.
אהרן פרנקו: אני חושב שמה שמתי הציג, הוא הציג באמת את התהליך ואת הפעילות השוטפת שלנו.
אהרן פרנקו: אנחנו מצד שני גם מסתכלים קדימה.
אהרן פרנקו: אנחנו בוחנים את עצמנו על פי נתונים שגם הצבא וגם המשטרה מעבירים אלינו לפי צפי למעצרים הן פליליים והן ביטחוניים.
אהרן פרנקו: בהתאם אנחנו גם בונים את עצמנו לעתיד.
אהרן פרנקו: בימים אלה, כפי שצוין, מוקצים גם תקציבים לצורך תכנון לשינוי באזור גוש רמלה על חשבון המתקנים הקיימים כך שנוכל להקים שם מתקן כליאה לגובה.
אהרן פרנקו: אנחנו מדברים על תוכנית להחליף את נווה תרצה שהיום הוא מתקן לא ראוי לנשים.
אהרן פרנקו: אנחנו כבר בעיצומם של ההכנות להרחיב את מתקן סהרונים כי צריך להתמודד עם סוגיית המסתננים.
אהרן פרנקו: יש דברים שהם עם צפי לעתיד למרות שהדברים האלה משתנים והנתונים משתנים.
אהרן פרנקו: יכול להיות מצב שתהיה ירידה בביטחוניים ויהיו לנו תקנים של ביטחוניים שיתרוקנו ונצטרך להשתמש בהם לדברים אחרים, אבל לעומת זאת אנחנו רואים במסתננים עלייה, דבר שמחייב אותנו להזדרז ולהיכן מתקנים למסתננים.
אהרן פרנקו: מעבר לתוכנית הרב שנתיות, אנחנו גם קשובים לתהליכים שמתרחשים יום יום ונותנים להם מענה.
משה גפני: הביטחוניים, הכוונה אם תהיה עסקה.
אהרן פרנקו: אם תהיה עסקה, זה יכול להשפיע.
אהרן פרנקו: צריך לציין הנתון של הביטחוניים נשמר כבר זמן רב מבחינת המספר.
משה גפני: אם תהיה עסקה, אני מעריך שהמספר ירד.
מתי שולץ: אם יהיו בעיות, המספר יכול לעלות.
משה גפני: עסקה יכולה להוריד את המספר ב-15-20 אחוזים.
משה גפני: זה משמעותי.
אהרן פרנקו: משמעותי מאוד.
משה גפני: תגיד משפט אחרון לגבי הנושא של השריפה בכרמל.
משה גפני: שירות בתי הסוהר עבר אסון בלתי רגיל.
משה גפני: איפה אתם עומדים עם העניין הזה?
אהרן פרנקו: שירות בתי הסוהר סיים את התחקירים שלו, גם המבצעיים וגם התחקירים של יום אחרי שבו אנחנו מטפלים במשפחות ומלווים אותן.
אהרן פרנקו: אני באופן אישי נמצא בתוך התהליך גם של הטיפול במשפחות וגם בהנצחה של האירוע הזה.
אהרן פרנקו: מצד שני, כמו כולנו, אנחנו ממתינים לדוח המבקר שאמור להיות מפורסם בימים הקרובים, לפחות הטיוטה, ונראה את החלק של שירות בתי הסוהר.
אהרן פרנקו: שירות בתי הסוהר הפיק את הלקחים.
אהרן פרנקו: הוא היה ערוך גם לפני כאשר האלמנט המרכזי שלו, שהוא אמור לטפל בבית הכלא, הוא בחן את עצמו ותירגל את עצמו שם במציאות וזה פינוי בתי כלא.
אהרן פרנקו: זאת משימה שהיא משימה מורכבת מאוד.
אהרן פרנקו: לפנות בית כלא ולהעביר אותו ממקום למקום, זאת הייתה המשימה המרכזית באותו יום.
משה גפני: אתם הפקתם את הלקחים.
אהרן פרנקו: הופקו הלקחים.
אהרן פרנקו: אנחנו מתרגלים את עצמנו בסוגיה הזאת.
משה גפני: פינוי בית כלא הוא לא תמיד בשריפה אלא הוא יכול להיות גם במקרים אחרים.
אהרן פרנקו: הוא יכול להיות בכל דבר.
אהרן פרנקו: יכולה להיות שריפה, יכולה להיות מלחמה, נפילת טילים כולי.
אהרן פרנקו: בתי הכלא שלנו פרוסים בכל הארץ וכל האזורים מאוימים.
אהרן פרנקו: גם כשיש הפרות סדר, אנחנו מפרידים ועושים תנועת אסירים ממקום למקום.
משה גפני: פינוי בית כלא, בשריפה בכרמל זה בא לידי ביטוי.
אהרן פרנקו: זה היה הנושא המרכזי ולשם כך הופנו הכוחות, כדי לבצע את הפעולה.
משה גפני: בחלק האנושי שירות בתי הסוהר עבר טלטלה.
משה גפני: אלה אנשים מתוך המערכת.
אהרן פרנקו: הוקם אצלנו ענף לטיפול בנפגעים, מונו קצינות שמלוות את המשפחות, קצינות שמטפלות במשפחות, בהורים, באלמנות, בילדים.
אהרן פרנקו: אנחנו מקיימים בקיץ הזה קייטנות גם לילדים וגם לאלמנות.
אהרן פרנקו: אנחנו בתהליך – וכמובן עם משרד הביטחון – להנציח ולהכין את האנדרטה במועד, בדצמבר השנה.
אהרן פרנקו: במקביל יש עוד אמצעי הנצחה באמצעות אוניברסיטת חיפה.
אהרן פרנקו: גם אצלנו אנחנו מכינים ספר זיכרון.
אהרן פרנקו: יש תהליכים מול המשפחות ובמפגשים שלי עם המשפחות הן מציינות את הקשר הטוב שיש להן עם שירות בתי הסוהר שמלווה אותן באופן צמוד גם על ידי המפקדים בשטח וגם על ידי המערך שהקמנו, מערך קצינות הנפגעים שמלוות באופן אישי.
אהרן פרנקו: השירות באמת עבר טראומה אבל מהטראומה הזאת הוא מינף את זה כדי לקדם אותו.
משה גפני: אני מודה לך נציב שירות בתי הסוהר.
משה גפני: אני שוב מאחל לך בהצלחה.
משה גפני: אני מודה לכם אנשי שירות בתי הסוהר ומאחל לכם בהצלחה.
משה גפני: אני מקווה שידיכם לא יהיו מלאות עבודה, אבל לצערנו אנחנו לא חוזים את זה בתקופה הקרובה וידיכם מלאות עבודה.
משה גפני: אתם עושים עבודה חשובה ואני מודה לכם על כך.
משה גפני: אני מקדם בברכה את השר לביטחון פנים יצחק אהרונוביץ.
משה גפני: מפכ"ל המשטרה לא הגיע?
יצחק אהרונוביץ': לא.
יצחק אהרונוביץ': ראש אגף כוח אדם.
משה גפני: נמצאים כאן מנכ"ל המשרד ונציב שירות בתי הסוהר.
משה גפני: אהרן פרנקו, אני מברך אותך על תפקידך החדש שהוא תפקיד לא קל.
משה גפני: אנחנו מאוד מעוניינים שתצליח כי כולנו בפוטנציאל להגיע אליך באיזשהו שלב, אז שיהיה מסודר.
מגלי והבה: שיהיו הנחות.
משה גפני: שישמור מקום ליד החלון.
משה גפני: סתם, זה היה בהומור.
משה גפני: אני מקדיש את היום לנושא שהסעיף המרכזי בו יהיה שכר השוטרים.
משה גפני: לאחר מכן אנחנו נדון על פעילות ותקציב שירות בתי הסוהר.
משה גפני: בהמשך לבקשה של השר לביטחון פנים.
משה גפני: אנחנו רוצים משטרה טובה ויעילה, ובכל מקרה במדינה מתוקנת ומסודרת השוטרים נושאים בעול בלתי רגיל בכל תחומי החיים ובכל תחום מתחום החיים האזרחיים השוטרים מהווים גורם מאוד מרכזי.
משה גפני: השאלה האם יבואו שוטרים טובים למשטרה או שיבואו שוטרים פחות טובים, חלק מהעניין - מעבר לנושא של המערכת הארגונית של המשטרה – הוא שכר השוטרים.
משה גפני: אם השוטרים משתכרים שכר נמוך או שכר שאין אפשרות לחיות אתו, אנשים טובים לא יבואו.
משה גפני: לא יבואו אנשים בעלי השכלה, אנשים שהם ברמה גבוהה, אלא הם ילכו לתפקידים אחרים.
משה גפני: המשמעות של העניין היא שכאילו החברה בישראל או הממשלה בישראל אומרת לאנשים הטובים לא לבוא למשטרה אלא שילכו למקומות אחרים וכי אל המשטרה יבואו אלה שהם פחות טובים.
משה גפני: זאת המשמעות של העניין על אף שבאמת לא זאת הכוונה אלא הכוונה היא ככל הנראה לעניין כפי שאנחנו נתקלים בו כאן מדי יום בדברים מאוד חשובים של החברה בישראל.
משה גפני: לא שמתי לב, הממונה על השכר נמצא כאן.
משה גפני: הנושא הזה הוא נושא שחייבים לדון בו.
משה גפני: השר דיבר אתי כמה פעמים ואני יחד עם חברי הוועדה נרתמים לעניין.
משה גפני: יחד עם זאת, אני מבקש לומר שדיבר אתי יושב ראש ועדת הפנים והגנת הסביבה שהוא גם חבר בכיר בוועדת הכספים.
משה גפני: התקיימו שם מספר דיונים ויכול להיות שהנושא מתקדם.
משה גפני: אנחנו מתכוונים להיות לעזר לוועדת הפנים בעניין הזה ואנחנו מתכוונים לסייע למערכת כולה.
משה גפני: נפעל כדי לעזור למשטרה בעניין הזה ולעזור לך אדוני השר.
משה גפני: אגב, אדוני השר, אני רוצה לברך אותך על הפעילות שהייתה בנושא של המשט הימי והמטס האווירי.
משה גפני: ראיתי שיש עליך ביקורת למה עשו פאניקה מהעניין אבל אני אומר לך שאני מבקש ממך לעשות פאניקה בכל פעם שיכול להיות דבר כזה.
משה גפני: זאת חכמה לאחר מעשה.
משה גפני: אם חס וחלילה זה היה מתפתח והיה קורה משהו, כפי שהיה אפשר לחשוש ואף אחד מאתנו לא יכול לדעת מה הייתה יכולה להיות תוצאת הפעולה הזאת, אחרי כן היו מעבירים ביקורת על כולנו ובעיקר עליך, אדוני השר, והיו אומרים שהמשטרה לא נערכה לעניין ונבחרי הציבור לא נערכו לעניין ולא טיפלו בזה.
משה גפני: עדיף ביקורת שתאמר שכולנו נכנסנו לפאניקה, ובמיוחד אתה אדוני השר ואנשיך, עדיף לומר שנכנסו לפאניקה ולא קרה שום דבר ובאמת חלק גדול עצרו בנמלי התעופה באירופה ומה שהיה כאן, היה באמת מינורי לגמרי ובעצם לא היה כאן שום דבר שביזה או שגרם נזק תדמיתי למדינת ישראל.
משה גפני: אני מברך אותך על כך.
משה גפני: אל תשים לב לביקורת הזאת כי היא איננה במקומה.
משה גפני: כך צריכה לנהוג מדינה מסודרת, כך צריך לנהוג שר לביטחון פנים, כך צריכה לנהוג משטרה והתהליך הזה הוא תהליך נכון.
משה גפני: חכמה לאחר מעשה, זה רק אחרי שאתה עושה פעולה נכונה.
משה גפני: זה לא אומר שאין לי ביקורת על המשטרה.
משה גפני: יש לי אבל היום זה היום של המשטרה ואני לא משמיע את הביקורת שלי.
יצחק אהרונוביץ': בוקר טוב.
יצחק אהרונוביץ': אדוני היושב ראש, אני קודם כל מאוד מעריך ומוקיר את כינוס הוועדה.
יצחק אהרונוביץ': פניתי אל היושב ראש מספר פעמים ואנחנו היום יושבים.
יצחק אהרונוביץ': אני יודע שזמן הוועדה מאוד לחוץ אבל מצאת זמן לקיים דיון בנושא מאוד חשוב של שכר השוטרים.
משה גפני: על מנת לקיים את הדיון הזה דחיתי את חוק הבנקאות של בנק ישראל.
יצחק אהרונוביץ': מאוד חשוב לקיים את הדיון הזה על שכר השוטרים והסוהרים.
יצחק אהרונוביץ': נמצאים אתנו, כפי שהזכרת, גם אנשי משטרה וגם אנשי שירות בתי הסוהר, נמצא כאן המנכ"ל ונציג שירות בתי הסוהר.
יצחק אהרונוביץ': נמצאים כאן חבריי חברי הכנסת שמלווים אותי ואכן יש כאן אנשים שכל הזמן מנסים לסייע, חלקם נמצאים כאן וחלקם בטח יצטרף לאחר מכן.
יצחק אהרונוביץ': נמצא כאן הממונה על השכר ידידי לוין וכמובן מאיר בינג.
יצחק אהרונוביץ': אין לנו כאן יריבות אישית חלילה וחס.
יצחק אהרונוביץ': אנחנו לא מדברים בפן האישי אלא בנושא מאוד מקצועי ונושא ענייני שכולנו מסכימים – ואני חושב שגם אנשי האוצר מסכימים – לכך.
יצחק אהרונוביץ': בחודשים האחרונים אני מנהל ביתר שאת את המאבק, נקרא לו כך, לסיים את הסאגה הזאת של טיפול בשכר השוטרים והסוהרים בשנים הראשונות שלהם בשירות.
יצחק אהרונוביץ': אני עובד ומשקיע גם בצינורות האוצר ואני אומר על כך כמה משפטים, וכמובן אצל ראש הממשלה, בוועדת הפנים ובוועדת הכספים.
יצחק אהרונוביץ': אני פועל באמת בכל החזיתות על מנת לסיים את הנושא הזה ולתת פתרון לאותם אנשים.
יצחק אהרונוביץ': אני חייב לומר שבתחושה שלי יש יותר ישיבות בתקופה האחרונה עם אנשי האוצר, של המנכ"ל, של המפכ"ל, של שירות בתי הסוהר עם אנשי האוצר, עם לוין, עם אגף התקציבים ואולי אולי – אני לא יודע, אני כבר התאכזבתי הרבה בחיים – יהיה פתרון.
יצחק אהרונוביץ': אני יודע שגם היום מתקיימת פגישה ואני מקווה שבסוף יימצא הפתרון.
יצחק וקנין: אני באתי במיוחד בשבילך.
יצחק אהרונוביץ': אני מאוד מעריך את זה.
יצחק אהרונוביץ': אני חייב לומר בפתח הדברים שאי אפשר להחזיק שוטרים וסוהרים עם 5,000 שקלים לחודש וברוטו או נטו, זה אותו הדבר.
יצחק אהרונוביץ': אי אפשר.
יצחק אהרונוביץ': אנחנו עושים מאמצים אדירים לגייס אנשים ועובר זמן עד שהם מצליחים לעבור את המבחנים ובסוף להתחיל את הקורסים.